امریکا په نړۍ کې تر ټولو ډېر بهرني زده کوونکي لري 
دا مهال د امریکا په شاوخوا ۴ زره پوهنتونونو او د لوړو زده کړو په موسسو کې نژدې۹۰۰ زره بهرني زده کوونکي زده کړې کوي چې نړیوال ریګارډ دی.
دا مهال د نړۍ د ګڼو هېوادونو ۹۰۰ زره زده کوونکي د امریکا په بېلا بېلو پوهنتونو کې زده کړې کوي چې دا د امریکا په تاریخ کې د بهرنیو زده کوونکو تر ټولو زیات شمېر بلل کیږي. ډېر زده کوونکو له اسیايي هېوادونو راغلي چې د چینایانو شمېر په کې زیات دی، په دې شمېر سره امریکا د نړۍ د بل هر هېواد په پرتله ډېر بهرني زده کوونکي لري او دغه شمېره ورځ تربلې زیاتیږي. د پوهنې د نړیوال انستیتیوت د راپور له مخې په ۲۰۱۳ او ۲۰۱۴ کلونو کې ۸۸۶۰۰۰ بهرنیو زده کوونکو د امریکا په بېلا بېلو پوهنتونو کې نوملیکنې کړې وې چې د دوو مخکنیو کلونو د شمېرو په پرتله اته فیصده زیاتوالی ښيي. که دغه شمېره له تېرې یوې لسیزې سره پرتله شي، نو دوه برابره زیاته شوې ده. د نیویارک په کولمبیا پوهنتون کې یو چینايي زده کوونکیاریک ژو وايي د امریکا د پوهنتونونو د زده کړو لوړ معیار بهرنیان هڅوي چې امریکا ته راشي "په امریکا کې په ټولګیو کې د زده کوونکو او ښوونکو ترمنځ په خبرو اترو، د هغوی د نظرونو په اورېدلو او د بحث پر مهال د زده کوونکو په استدلال باندې ډېر ټېنګار کیږي، زه غواړم چې د داسې یو چاپیریال تجربه ترلاسه کړم. " سره له دې چې د چینايي زده کوونکو شمېر ورځ په ورځ زیاتیږي خو د کویټ، برازیل، سعودي او ان د ایران د زده کوونکو په شمېر کې هم پام وړ زیاتوالی راغلی دی. د امریکا د ټولو پوهنتونونو او لوړو زده کړو څه باندې څلور فیصده زده کوونکي بهرنیان دي. د پوهنې د برخې کارپوهان وايي چې په امریکا کې د بهرنیو زده کوونکو موجودیت ګټور دی او د امریکا ۴زره بېلا بېل پوهنتونونه او د لوړو زده کړو موسسې د زرګونو بهرنیانو د جلب او جذب وړتیا لري. د پوهنې د نړیوال انستیتیوت مرستیال " موږ پوهېږو چې د نورو هېوادونو زده کوونکي په ټولګیو او لیلیو کې د خپلو هېوادونو تجربې او لیدلوري له امریکايي زده کوونکو سره شریکوي، دا ډېر ګټور دي په تېره بیا د هغوی امریکايي زده کوونکو لپاره چې له خپل هېواد نه د باندې وتلي نه دي. " امریکا ته د بهرنیو زده کوونکو راتګ دغه هېواد ته ډېره اقتصادي ګټه هم لري. د امریکا د پوهنې وزارت مرستیال وايي " یوازې سږ کال مو په سیمه اییزې او ملي کچې د بهرنیو زده کوونکو د فیسونو، د کورونو د کرایو او نورو لګښتونو له لارې ۲۷ میلیارده ډالره ترلاسه کړي دي. " د امریکا د بهرنیو چارو او پوهنې وزارتونه په امریکا کې بهرنیانو ته د زده کړو زمینې برابروي. په همدې حال کې په ۲۰۱۲ او ۲۰۱۳ کلونو کې ۲۹۰۰۰۰ امریکایان نورو هېوادونو ته د زده کړو لپاره تللي دي. ډېر امریکایان برتانیا ته تللي خو، د پرانیستي دروازېپه نامه د یوه بنسټ وروستی راپور وايي اوس ډېر امریکايان غواړي چې د زده کړو لپاره د لاتینې امریکا هېوادونو او چین ته ولاړ شي. د پوهنې د نړیوال انستیتیوت یو چارواکي ګریسشن فروجیاوايي چې " چین دا مهال په نړۍ کې پنځم هېواد دی چې د ډېرو امریکايي زده کوونکو کوربه دی، دغلته ۱۴ زره امریکايي شاکردان زده کړې کوي. " که له یوې خوا امریکا بهرنیو زده کوونکو ته د زده کړو زمینې برابروي، له بلې خوا د نورو هېوادونو ترمنځ د شاکردانو تعلیمي تګ راتګ هم مخ پر زیاتېدو دی. د امریکا غږ دخبریالې زلتیکه هوګرپوټ جعفر هاند پښتو کړی دی.